Illum, il-Kummissjoni Ewropea pproponiet aġġornament għar-regoli dwar il-koordinazzjoni tal-moviment sikur u liberu fl-UE, li ddaħħlu b'reazzjoni għall-pandemija tal-COVID-19. Mis-sajf 'l hawn, ir-rata tat-tilqim żdiedet b'mod sinifikanti u ċ-Ċertifikat COVID Diġitali tal-UE ġie introdott b'suċċess, b'aktar minn 650 miljun ċertifikat maħruġa sal-lum. Fl-istess ħin, is-sitwazzjoni epidemjoloġika fl-UE qed tkompli tiżviluppa, b'xi Stati Membri jieħdu miżuri addizzjonali tas-saħħa pubblika, inkluż l-għoti ta' vaċċini booster. Wara li kkunsidrat dawn il-fatturi kollha, il-Kummissjoni qed tipproponi iffukar aktar qawwi fuq approċċ “ibbażat fuq il-persuna” għall-miżuri tal-ivvjaġġar u perjodu ta' aċċettazzjoni standard ta' 9 xhur għaċ-ċertifikati tat-tilqim mis-sensiela ta' tilqim primarja. Il-perjodu ta' 9 xhur iqis il-gwida taċ-Ċentru Ewropew għall-Prevenzjoni u l-Kontroll tal-Mard (ECDC) dwar l-amministrazzjoni ta' dożi booster minn 6 xhur wara, u jipprevedi perjodu addizzjonali ta' 3 xhur biex jiġi żgurat li l-kampanji nazzjonali tat-tilqim ikunu jistgħu jaġġustaw ruħhom u ċ-ċittadini jkun jista' jkollhom aċċess għall-boosters. Il-Kummissjoni qed tipproponi wkoll aġġornamenti tal-mappa tal-UE bil-kuluri tas-sinjali tat-traffiku; kif ukoll proċedura simplifikata ta' “brejk ta' emerġenza”. Illum il-Kummissjoni qed tipproponi wkoll li taġġorna r-regoli dwar l-ivvjaġġar estern lejn l-UE [stqarrija għall-istampa disponibbli mis-14:15]. Didier Reynders, il-Kummissarju għall-Ġustizzja, qal: “Mill-bidu tal-pandemija, il-Kummissjoni kienet kompletament attiva biex issib soluzzjonijiet li jiggarantixxu l-moviment liberu sikur tal-persuni b'mod ikkoordinat. Fid-dawl tal-aħħar żviluppi u evidenza xjentifika, qed nipproponu rakkomandazzjoni ġdida biex tiġi adottata mill-Kunsill. Abbażi tal-għodda komuni tagħna, iċ-Ċertifikat COVID Diġitali tal-UE, li sar standard reali, se mmorru għal approċċ “ibbażat fuq il-persuna”. L-għan ewlieni tagħna huwa li nevitaw miżuri diverġenti madwar l-UE. Dan japplika wkoll għall-kwistjoni tal-boosters, li se jkunu essenzjali għall-ġlieda kontra l-virus. Fost miżuri oħrajn, illum qed nipproponu li l-Kunsill jaqblu dwar perjodu ta' validità standard għaċ-ċertifikati tat-tilqim maħruġin wara s-sensiela primarja. Il-qbil dwar din il-proposta se jkun kruċjali għax-xhur li ġejjin u għall-protezzjoni tal-moviment liberu sikur għaċ-ċittadini.” Stella Kyriakides, il-Kummissarju għas-Saħħa u s-Sikurezza Alimentari żiedet tgħid: “Iċ-Ċertifikat COVID Diġitali tal-UE u l-approċċ ikkoordinat tagħna għall-miżuri tal-ivvjaġġar ikkontribwew bil-kbir għall-moviment liberu sikur, bil-protezzjoni tas-saħħa pubblika bħala l-prijorità tagħna. Laqqamna aktar minn 65 % tal-popolazzjoni totali tal-UE, iżda dan mhuwiex biżżejjed. Għad hemm wisq nies li mhumiex protetti. Biex kulħadd jivvjaġġa u jgħix bl-aktar mod sikur possibbli, jeħtieġ li nilħqu rati ta' tilqim ferm ogħla – b'mod urġenti. Neħtieġu wkoll nsaħħu l-immunità tagħna b'vaċċini booster. Wara li kkunsidrajna l-gwida mill-ECDC, u biex l-Istati Membri jkunu jistgħu jaġġustaw il-kampanji ta' tilqim tagħhom u biex iċ-ċittadini jkollhom aċċess għall-boosters, qed nipproponu perjodu ta' aċċettazzjoni standard għaċ-ċertifikati tat-tilqim. Fl-istess ħin, irridu nkomplu nħeġġu bil-kbir lil kulħadd biex inkomplu nirrispettaw il-miżuri tas-saħħa pubblika. Għalissa rridu nibqgħu bil-maskri.” L-aġġornamenti ewlenin għall-approċċ komuni għall-miżuri tal-ivvjaġġar fl-UE proposti mill-Kummissjoni huma: Sabiex jitħalla biżżejjed żmien biex jiġi implimentat l-approċċ ikkoordinat, il-Kummissjoni qed tipproponi li dawn l-aġġornamenti japplikaw mill-10 ta' Jannar 2022. Sfond Fit-3 ta' Settembru 2020, il-Kummissjoni għamlet proposta għal Rakkomandazzjoni tal-Kunsill biex tiżgura li kwalunkwe miżura meħuda mill-Istati Membri li tirrestrinġi l-moviment liberu minħabba l-pandemija tal-coronavirus tiġi kkoordinata u kkomunikata b'mod ċar fil-livell tal-UE. Fit-13 ta' Ottubru 2020, l-Istati Membri tal-UE impenjaw ruħhom li jiżguraw aktar koordinazzjoni u kondiviżjoni aħjar tal-informazzjoni billi adottaw ir-Rakkomandazzjoni tal-Kunsill. Fl-1 ta' Frar 2021, il-Kunsill adotta l-ewwel aġġornament tar-Rakkomandazzjoni tal-Kunsill, li introduċa kulur ġdid, “aħmar skur”, għall-immappjar taż-żoni ta' riskju u ppreżenta miżuri aktar stretti applikati għal vjaġġaturi minn żoni ta' riskju għoli. Fl-20 ta' Mejju 2021, il-Kunsill emenda r-Rakkomandazzjoni tal-Kunsill biex jippermetti vjaġġar mhux essenzjali għal persuni kompletament imlaqqmin, kif ukoll biex isaħħaħ il-miżuri biex titrażżan il-firxa ta' varjanti ta' tħassib. Fl-14 ta' Ġunju 2021, il-Parlament u l-Kunsill adottaw ir-Regolament li jistabbilixxi l-qafas taċ-Ċertifikat COVID Diġitali tal-UE. Biex isir l-aħjar użu miċ-Ċertifikat COVID Diġitali tal-UE, il-Kunsill adotta, fl-istess jum, it-tieni aġġornament għar-Rakkomandazzjoni tal-Kunsill, li jipprevedi eżenzjonijiet minn restrizzjonijiet fuq l-ivvjaġġar għall-persuni kompletament imlaqqmin u li fiequ. Minn Ġunju 2021 'il quddiem, l-introduzzjoni taċ-Ċertifikat COVID Diġitali tal-UE avvanzat b'pass mgħaġġel. Fit-18 ta' Ottubru 2021, il-Kummissjoni ħarġet l-ewwel rapport dwar iċ-Ċertifikat COVID Diġitali tal-UE, għodda disponibbli b'mod wiesa' u aċċettata b'mod affidabbli biex jiġi ffaċilitat il-moviment liberu matul il-pandemija tal-COVID-19. Fid-dawl ta' dawn l-iżviluppi, l-approċċ komuni stabbilit fir-Rakkomandazzjoni tal-Kunsill (UE) 2020/1475 għandu jiġi adattat ulterjorment, li kienet ukoll talba magħmula mill-Kunsill Ewropew fil-konklużjonijiet tiegħu tat-22 ta' Ottubru 2021 . B'mod parallel, kif sar għar-Regolament tal-UE dwar id-DCC, illum il-Kummissjoni adottat proposta biex tkopri wkoll ċittadini ta' pajjiżi terzi li jirrisjedu legalment fl-UE u ċittadini ta' pajjiżi terzi li jkunu daħlu legalment fit-territorju ta' Stat Membru, li jistgħu jiċċaqalqu liberament fit-territorji tal-Istati Membri l-oħrajn kollha matul mhux aktar minn 90 jum fi kwalunkwe perjodu ta' 180 jum. L-aħħar informazzjoni dwar ir-regoli tal-ivvjaġġar kif ikkomunikati mill-Istati Membri tinsab fis-sit Re-open EU. Aktar informazzjoni Mistoqsijiet u Tweġibiet dwar il-proposta l-ġdida tal-Kummissjoni għal Rakkomandazzjoni tal-Kunsill biex jiġi ffaċilitat il-moviment liberu sikur matul il-pandemija tal-COVID-19 Skeda informattiva dwar il-proposta tal-Kummissjoni li ssaħħaħ il-koordinazzjoni tal-ivvjaġġar sikur fl-UE Skeda informattiva COVID-19: Miżuri ta' vvjaġġar u saħħa fl-UE Proposta għal Rakkomandazzjoni tal-Kunsill dwar approċċ ikkoordinat biex jiġi ffaċilitat il-moviment liberu sikur matul il-pandemija tal-COVID-19 u li tissostitwixxi r-Rakkomandazzjoni (UE) 2020/1475 Iċ-Ċertifikat Diġitali tal-COVID tal-UE. standard globali b'aktar minn 591 miljun ċertifikat ReopenEU